KIRJALLINEN KYSYMYS P-1871/99

esittäjä(t): Antonios Trakatellis (PPE-DE) komissiolle

(12. lokakuuta 1999)

Aihe: Jugoslavian liittotasavallan sodan ympäristövaikutusten arviointi ja kansanterveyden ja ympäristön suojelutoimet sekä vaurioiden korjaustoimet

Ottaen huomioon, että:

A. Viime kuukausien sotilaalliset operaatiot Jugoslavian liittotasavallassa ja erityisesti Kosovossa ovat aiheuttaneet merkittäviä ympäristötuhoja, sillä ympäristöön päästettiin suuria määriä poikkeuksellisen myrkyllisiä ja myös radioaktiivisia aineita käyttämällä uraania sisältäviä ammuksia. Nämä aineet uhkaavat suoraan alueen ja naapurimaiden asukkaiden terveyttä;

B. Vielä ei ole suoritettu kansanterveyteen kohdistuvien vaarojen ja ympäristövaikutusten kokonaisarviointia Kreikan, Itävallan, Italian ja muiden naapurivaltioiden osalta;

C. EU:n Balkanin-strategian yhteydessä ei ole otettu huomioon tarvetta suojella alueelle palaavien pakolaisten ja Jugoslavian liittotasavallan väestön terveyttä eikä tuhojen ympäristövaikutuksia, mikä ilmenee siitä, että ehdotuksessa asetuksen 1628/1996(1) (Obnova-asetus) muuttamisesta ei ole suoraa viittausta asianomaisten toimien rahoittamiseen:

1. Mikä on ensimmäisen alueella suoritetun ekologisen katastrofin arvioinnin tulos ja koska valmistuu kokonaisarviointi saasteiden levittämisen aiheuttamista ympäristövahingoista ja kansanterveyteen kohdistuvista vaaroista Jugoslavian tasavallan, Kreikan, Itävallan, Italian ja muiden naapurivaltioiden asukkaiden osalta?

2. Onko Kööpenhaminassa sijaitsevaa Euroopan ympäristökeskusta ja Ispra-tutkimuslaitosta, joilla on välttämätön tietotaito ja perusrakenteet tutkimuksen ja arvioinnin suorittamiseen, pyydetty osallistumaan arviointityöhön, ja mikäli ei, mistä syystä tätä pyyntöä ei esitetä?

3. Missä laajuudessa ja millä alueilla köyhdytettyä uraania sisältäviä ammuksia käytettiin ja mihin toimiin on yleensä ryhdytty kansanterveyden suojelemiseksi ja ympäristön lisäsaastumisen estämiseksi?

4. Miten komissio aikoo korjata laiminlyöntinsä selkeisiin toimiin ryhtymisen suhteen ympäristövahinkojen korjaamishankkeiden ja kansanterveyden suojelemisen rahoittamiseksi Obnova-asetuksen muuttamista koskevan ehdotuksen perusteella ja kuinka se aikoo sisällyttää ympäristönäkökohdat niiden toimien rahoitukseen, joita toteutetaan vakaussopimuksen, Balkanin jälleenrakennuselimen ja tiettyjä Balkanin valtioita varten valmisteltavien vakaus- ja assosiointisopimusten puitteissa?

5. Mitkä maat ovat pyytäneet korvauksia tai rahoitusapua ympäristötuhojen vuoksi ja onko mahdollista pyytää korvauksia tai erityisapua yhteisön yrityksille, jotka ovat kärsineet vahinkoa näiden tuhojen takia?

(1) EYVL L 204, 14.8.1996, s. 1.

Margot Wallströmin komission puolesta antama yhteinen vastaus kirjallisiin kysymyksiin E-1716/99, P-1840/99 ja P-1871/99

(25. marraskuuta 1999)

Komissio pyytää parlamentin jäseniä tutustumaan Lucio Maniscon esittämään kirjalliseen kysymykseen E-1481/99(1) annettuun vastaukseen sekä Alexandros Alavanoksen Euroopan parlamentin syyskuun 1999 istuntojakson kyselytunnilla esittämään suulliseen kysymykseen H-429/99(2) annettuun vastaukseen.

Komissio haluaa lisätä, että Keski- ja Itä-Euroopan ympäristökeskus valittiin suorittamaan konfliktin aiheuttamien ympäristövaikutusten alustava arviointi, sillä sen on mahdollista tehdä tällainen arviointi nopeasti kyseessä olevissa maissa sijaitsevien toimistojensa kautta.

Entisen Jugoslavian alueen poliittinen tilanne rajoittaa edelleen unionin toimielinten pääsyä alueelle. Tästä syystä komissio on ottanut tiiviisti osaa Yhdistyneiden Kansakuntien ympäristöohjelmaan kuuluvan Balkanin erityisryhmän suorittamaan sodan aiheuttamien ympäristövaikutusten arviointiin. Erityisryhmä on juuri laatinut loppuraporttinsa, josta käy ilmi, ettei Kosovon kriisi aiheuttanut koko Balkanin aluetta koskevaa ympäristökatastrofia. Komissio tutkii parhaillaan kyseisen raportin yksityiskohtia. Mitä tulee tuleviin toimiin, komissio teki monta mahdollisia paikallisia ympäristöhankkeita koskevaa ehdotusta Barissa 9. lokakuuta 1999 kokoontuneessa vakautussopimustyöryhmässä, joka käsitteli taloudellista elpymistä, kehitystä ja jälleenrakentamista. Yhteisön rahoitusta vakautussopimuksen yhteydessä ei ole

vielä määritelty, mutta siinä noudatetaan neuvoston syyskuussa 1999 vahvistamia yhteisön vakautussopimuksen toimiin osallistumista ja sen elimiä koskevia suuntaviivoja. Vakauttamissopimuksen puitteissa toteutetuille hankkeille myönnettävästä komission rahoituksesta ei ole vielä päätetty, mutta niissä noudatetaan myös neuvoston syyskuussa 1999 antamia yhteisön vakautussopimuksen toimiin osallistumista ja sen elimiä koskevia suuntaviivoja sekä ehtoja, joita sovelletaan yhteisön kyseisellä alueella sijaitseville maille myöntämien tukien käyttöön vakautus- ja assosiaatioprosessissa noudatettavan alueellisen lähestymistavan mukaisesti.

Komissio ei ole jättänyt huomioimatta ympäristöasioita missään edellä mainituissa toimissa. Bosnialle ja Hertzegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta annetun asetuksen (EY) N:o 1628/96 muuttamisesta 20 päivänä huhtikuuta 1998 annetun neuvoston asetuksen (EY) N:o 851/98(3) soveltamisalaan kuuluvat selvästi jälleenrakentamiseen, taloudelliseen elpymiseen ja kehitykseen liittyvät ympäristöasiat. Tilannetta ei ole muuttanut ehdotus kyseisen asetuksen muuttamisesta(4), jonka säännöksillä on tarkoitus perustaa Kosovon jälleenrakennuksesta vastaava virasto. Mikään muu ehdotus asetuksen muuttamiseksi ei myöskään muuta tämänhetkistä tilannetta ympäristöasioiden osalta. Vakautus- ja assosiaatiosopimuksissa on sovittu kaikista yhteisön kannalta tärkeistä asioista kyseessä olevan maan kanssa, ja siksi myös ympäristöasiat kuuluvat niiden soveltamisalaan. Kosovon ympäristötuhot on mainittu erityisesti tätä asiaa koskevassa komission tiedonannossa(5). Vakautussopimuksen soveltamisalaan kuuluvat myös ympäristöasiat, jotka ovat luonteeltaan alueellisia.

Komissio ei ole tietoinen minkäänlaisista yhteisön toimien aiheuttamista korvausvaatimuksista. Koska kyse ei ollut yhteisön vaan NATO:n toimista, on epätodennäköistä, että unionille tai komissiolle esitettäisiin korvausvaatimuksia. Koska neuvosto ei ole antanut uusia ohjeita, erityistukea myönnetään yhteisön olemassa olevien välineiden puitteissa.

(1) EYVL C 203, 18.7.2000, s. 2.

(2) Keskusteltavat aiheet Euroopan parlamentissa (syyskuu 1999).

(3) EYVL L 122, 24.4.1998.

(4) KOM(1999) 312 lopullinen.

(5) KOM(1999) 235 lopullinen.